**NACRT**

**ZAKON**

**O PRIVREMENIM MJERAMA ZA OGRANIČAVANJE CIJENA PROIZVODA OD POSEBNOG ZNAČAJA ZA ŽIVOT I ZDRAVLJE LJUDI**

**Član 1**

Ovim zakonom uređuje se određivanje privremenih mjera za ograničavanje cijena proizvoda od posebnog značaja za život i zdravlje ljudi, kao i način primjene tih mjera.

**Član 2**

Privremene mjere iz člana 1 ovog zakona određuju se radi sprječavanja poremećaja na tržištu i otklanjanja negativnih uticaja povećanja cijena proizvoda od posebnog značaja za život i zdravlje ljudi.

**Član 3**

Ovaj zakon se ne primjenjuje na proizvode za koje je formiranje cijena propisano posebnim zakonom.

**Član 4**

Mjere iz člana 1 ovog zakona mogu trajati najduže dok traju okolnosti koje su izazvale poremećaj na tržištu i povećanje cijena proizvoda od posebnog značaja za život i zdravlje ljudi.

Mjere iz stava 1 ovog člana moraju se preispitivati periodično, a najmanje jednom u tri mjeseca.

**Član 5**

Prilikom određivanja mjera ograničavanja cijena proizvoda od posebnog značaja za život i zdravlje ljudi, utvrđuje se lista proizvoda na koje se te mjere odnose.

Mjere iz stava 1 ovog člana određuju se srazmjerno cilju i očekivanim efektima.

Mjere i listu proizvoda iz stava 1 ovog člana propisuje Vlada Crne Gore.

**Član 6**

Trgovac je dužan da se pridržava privremenih mjera iz člana 5 ovog zakona.

Trgovac, u smislu stava 1 ovog člana, je:

1) privredno društvo ili preduzetnik koji obavlja djelatnost trgovine u skladu sa zakonom kojim se uređuje unutrašnja trgovina;

2) lice registrovano za obavljanje djelatnosti proizvodnje koje svoje proizvode prodaje na tržištu;

3) nevladina organizacija koja, radi ostvarivanja svojih statutom utvrđenih ciljeva, prodaje određenu robu;

4) fizičko lice koje se bavi poljoprivrednom proizvodnjom, kada svoje poljoprivredne proizvode prodaje na tržištu i drugo fizičko lice koje se bavi djelatnošću čiji proizvodi mogu biti predmet prodaje, i

5) fizičko lice koje, na osnovu ugovora sa registrovanim trgovcem, obavlja za trgovca trgovinu na malo određenom robom.

**Član 7**

Nadzor nad sprovođenjem privremenih mjera iz člana 5 ovog zakona vrši tržišna inspekcija.

**Član 8**

Ako u postupku inspekcijskog nadzora tržišni inspektor utvrdi da se trgovac ne pridržava privremenih mjera iz člana 5 ovog zakona, naložiće mu otklanjanje utvrđenih nepravilnosti.

**Član 9**

Novčanom kaznom u iznosu od 5.000 eura do 10.000 eura kazniće se za prekršaj pravno lice koje se ne pridržava privremenih mjera iz člana 5 ovog zakona.

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 500 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 500 eura do 2.000 eura.

Za prekršaj iz stava 1 ovog člana kazniće se i fizičko lice novčanom kaznom u iznosu od 500 eura do 1.000 eura.

Uz kaznu za prekršaj iz stava 1 ovog člana, učiniocu prekršaja se može izreći i zaštitna mjera zabrane obavljanja trgovine, u trajanju od 15 dana.

**Član 10**

Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Nacrt Zakona o privremenim mjerama za ograničavanje cijena proizvoda od posebnog značaja za život i zdravlje ljudi sadržan je u članu 16 tačka 5 Ustava Crne Gore, prema kojem je određeno da se zakonom uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Donošenje ovog zakona rezultat je potrebe za stvaranjem adekvatnog pravnog osnova za ograničavanje cijena proizvoda od posebnog značaja za život i zdravlje ljudi, a u svijetlu činjenice sve učestalijeg povećanja cijena ovih proizvoda koja direktno utiču na životni standard građana.

**III. USAGLAŠENOST SA** **EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Nacrt ovog zakona nije predmet usaglašavanja sa evropskim zakonodavstvom i potvrđenim međunarodnim konvencijama.

**IV . OBJAŠNJENJA OSNOVNIH PRAVNIH INSTITUTA**

**U članu 1** utvrđen je predmet uređenja ovog zakona.

**U članu 2** kao situacije u kojim se moguodrediti privremene mjere za ograničavanje cijena, su predviđene 1. sprječavanje poremećaja na tržištu i 2. otklanjanje negativnih uticaja povećanja cijena proizvoda od posebnog značaja za život i zdravlje ljudi.

**U članu 3** propisano je izuzeće od primjene ovog zakona na proizvode kod kojih je formiranje cijena tih proizvoda uređeno posebnim zakonom.

**U članu 4** preciziran je maksimalan period trajanja privremenih mjera, na način što je propisano da iste mogu trajati najduže dok traju okolnosti koje su izazvale poremećaj na tržištu i povećanje cijena proizvoda od posebnog značaja za život i zdravlje ljudi. Predviđeno je da se donijete mjere preispituju periodično, a najmanje jednom u tri mjeseca.

**U članu 5** je predviđeno da mjere, kao i listu proizvoda na koje se te mjere odnose, propisuje Vlada Crne Gore, pri čemu je u obavezi da vodi računa o tome da iste budu srazmjerne cilju i očekivanim efektima.

**U članu 6** propisano je, imajući u vidu odredbe Zakona o unutrašnjoj trgovini, ko se smatra trgovcem u smislu odredbi nacrta ovog zakona, te obaveza trgovca da se pridržava privremenih mjera.

**U članu 7** propisano je da će nadzor nad sprovođenjem ovog zakona vršiti tržišna inspekcija.

**U članu 8** predviđeno je ovlašćenje tržišnog inspektora da trgovcu, ukoliko utvrdi da se isti ne pridržava privremenih mjera, naloži otklanjanje utvrđenih nepravilnosti.

**U članu 9** propisani su prekršaji za povredu odredbi ovog zakona.

**U članu 10** propisano je stupanje zakona na snagu.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva iz budžeta Crne Gore.